b"\n_START_ARTICLE_\nSistema de taller\n_START_SECTION_\nLa ind\xc3\xbastria dom\xc3\xa8stica o dispersa\n_START_PARAGRAPH_\nEls pagesos m\xc3\xa9s pobres combinaven les tasques agr\xc3\xadcoles amb la producci\xc3\xb3 de manufacures, b\xc3\xa0sicament t\xc3\xa8xtils, que duien a terme per compte de mercaders intermediaris. Aquests mercaders encarregaven la part de la filatura i el tissatge de baixa qualitat a les fam\xc3\xadlies pageses, amb la finalitat d'evitar el control gremial de les ciutats i pagar salaris m\xc3\xa9s baixos. Els filats resultants es teixien, tenyien i retocaven en tallers casolans urbans i finalment el mercader venia el producte final als mercats regionals. La producci\xc3\xb3 dispersa o dom\xc3\xa8stica no requeria grans inversions, ja que la transformaci\xc3\xb3 es feia a casa del pag\xc3\xa8s amb maquin\xc3\xa0ria simple i barata.\n_START_SECTION_\nImport\xc3\xa0ncia\n_START_PARAGRAPH_\nLa ind\xc3\xbastria dispersa va estimular la producci\xc3\xb3 agr\xc3\xadcola i el desenvolupament dels mercats locals. Els pagesos i menestrals s'autoabastien en aquests mercats dels productes necessaris per la seva subsist\xc3\xa8ncia, desenvolupant els mercats regionals i com a conseq\xc3\xbc\xc3\xa8ncia cohesionant el mercat nacional. Junt a aquesta cohesi\xc3\xb3 dels mercats nacionals els comerciants van expandir els seus intercanvis a nivell internacional, vertebrant el comer\xc3\xa7 triangular que consistia en l'intercanvi comercial entre tres continents: Europa, \xc3\x80frica i Am\xc3\xa8rica. D'aquesta manera es va acumular un important capital comercial que va permetre iniciar la industrialitzaci\xc3\xb3."